**Ministru kabineta noteikumu projekta „Dabas lieguma „Vecdaugava” individuālie aizsardzības un izmantošanas noteikumi” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dabas liegums „Vecdaugava” (turpmāk – dabas liegums) atrodas Latvijas centrālajā daļā – Rīgas pilsētas Ziemeļu rajonā, Vecdaugavas pussalā un to ieskaujošajā Vecdaugavas ezerā. Aizsargājamā teritorija izveidota 1984. gadā kā vietējas nozīmes dabas liegums; kopš 1987. gada tai noteikts valsts nozīmes lieguma statuss. Dabas lieguma platība ir 236 hektāri. Teritorija iekļauta Eiropas aizsargājamo dabas teritoriju tīklā *NATURA 2000*.Dabas liegums izveidots, lai aizsargātu Latvijas un Eiropas Savienības nozīmes īpaši aizsargājamos biotopus un īpaši aizsargājamās sugas, tostarp retu un īpaši aizsargājamu jūrmalas pļavu biotopus un putnu ligzdošanas vietas.Dabas liegums ir lielākā jūrmalas armērijas *Armeria maritima* atradne Latvijā, kā arī nozīmīga putnu ligzdošanas vieta. Teritorijā konstatēti seši Eiropas nozīmes biotopi, tostarp prioritārie biotopi – piejūras zālāji (1630\*), vilkakūlas zālāji (6230\*) un smiltāju zālāji (6120\*). 2014. gadā uzsākta dabas lieguma „Vecdaugava” dabas aizsardzības plāna 2016. – 2026. gadam izstrāde, tas apstiprināts 2016. gada 4. jūlijā. Plāna izstrādes laikā veikta Latvijas un Eiropas Savienības nozīmes biotopu novērtēšana, sniegti jaunākie novērojumi par biotopu stāvokli, aizsargājamām sugām un to aizsardzības stāvokli. Tāpat dabas aizsardzības plānā noteikti aktuālie teritorijas aizsardzības un apsaimniekošanas mērķi, kā arī aprakstīti prioritārie pasākumi, kas īstenojami dabas lieguma aizsardzībai un izmantošanai.Ministru kabineta noteikumu projekts „Dabas lieguma „Vecdaugava” individuālie aizsardzības un izmantošanas noteikumi” (turpmāk – noteikumu projekts) izstrādāts, lai noteiktu teritorijas aizsardzības, izmantošanas un apsaimniekošanas režīmu, pamatojoties uz dabas lieguma „Vecdaugava” dabas aizsardzības plānā iekļautajiem priekšlikumiem, kā arī, ņemot vērā Ministru kabineta 2010. gada 16. marta noteikumu Nr. 264 „Īpaši aizsargājamo dabas teritoriju vispārējie aizsardzības un izmantošanas noteikumi” prasības. Dabas lieguma „Vecdaugava” apsaimniekošanas ilgtermiņa mērķis ir saglabāt tajā esošo jūrmalas pļavu aizsardzības teritoriju un putnu ligzdošanas vietas, kā arī liegumā esošos Latvijas un Eiropas Savienības nozīmes īpaši aizsargājamos biotopus un īpaši aizsargājamās augu un dzīvnieku sugas.Noteikumu projekts nepieciešams, lai precīzāk definētu atļautās darbības biotopu apsaimniekošanai, piemēram, niedru pļaušanai, kā arī veicinātu citu dabas aizsardzības plānā noteikto sugu un biotopu aizsardzības un apsaimniekošanas pasākumu īstenošanu. Tāpat noteikumu projekts saskaņo dabas aizsardzības un rekreācijas intereses, kas nav iespējams spēkā esošajā regulējumā.Lai nodrošinātu dabas vērtību aizsardzību un teritorijas apsaimniekošanas pasākumu īstenošanu, kā arī saskaņotu teritorijas izmantošanas nosacījumus, tiek izveidots dabas lieguma funkcionālais zonējums, nosakot dabas lieguma teritorijā dabas lieguma zonu (232 hektāri) un neitrālo zonu (4 hektāri).Neitrālā zona veidota, lai nodrošinātu valsts aizsargājamā kultūras pieminekļa Nr. 2075 *Daugavgrīvas klosteris* un tam pieguļošās teritorijas ilgtspējīgu saimniecisko izmantošanu un attīstību. Neitrālajā zonā būvniecība un saimnieciskā darbība pieļaujama saskaņā ar pašvaldības teritorijas plānojumu, ievērojot normatīvajos aktos noteikto kārtību un ierobežojumus. Dabas lieguma zona izveidota, lai nodrošinātu Eiropas Savienības nozīmes biotopu, tostarppalieņu zālāju (6450),piejūras zālāju (1630\*), mitro zālāju periodiski izžūstošās augsnēs (6410), vilkakūlas zālāju (6230\*) un smiltāju zālāju(6120\*) aizsardzību, kā arī īpaši aizsargājamo sugu un to dzīvotņu saglabāšanu.Lai nodrošinātu netraucētu ūdensputnu ligzdošanu, dabas lieguma zonā no 15. marta līdz 1. jūlijam noteikts sezonas liegums (48 ha). Ņemot vērā, ka dabas aizsardzības plānā ir iekļauti pasākumi, kurus īstenojot var iegūt jaunu un būtisku informāciju par dabas lieguma teritorijā ligzdojošajām īpaši aizsargājamajām putnu sugām – jo īpaši lielo dumpi *Botaurus stellaris* – Dabas aizsardzības pārvalde dabas lieguma zonā var noteikt papildu sezonas liegumu, ņemot vērā jaunāko informāciju par īpaši aizsargājamu ūdensputnu ligzdošanas vietām un to aizsardzības nepieciešamību. Dabas aizsardzības pārvalde lēmumu paziņo, publicējot to oficiālajā izdevumā „Latvijas Vēstnesis”, Dabas aizsardzības pārvalde lēmumu paziņo, publicējot to oficiālajā izdevumā „Latvijas Vēstnesis”, Dabas aizsardzības pārvaldes tīmekļvietnē, kā arī pašvaldības informatīvajā izdevumā vai tīmekļvietnē.Sezonas lieguma robežas sauszemes daļā dabā apzīmē ar speciālu informatīvu zīmi, kas noteikta noteikumu projekta 2.pielikumā, savukārt ūdenī – ar bojām.Lai nodrošinātu pļavu un zālāju aizsardzību, noteikumu projektā iekļauts aizliegums bojāt vai iznīcināt (arī uzarot, kultivējot, ieaudzējot mežu, mēslojot ar minerālmēsliem vai šķidrajiem kūtsmēsliem) palieņu pļavas un zālājus. Lai veicinātu zālāju ilgtspējīgu apsaimniekošanu, zālājos iespējama ganīšana. Ganīšanas intensitāte ieteicama līdz 0,5 liellopu vienībām uz hektāru. Lai nodrošinātu dabas aizsardzības plānā plānotos biotopu apsaimniekošanas pasākumus, ganīšanas platības iespējams mainīt, saņemot Dabas aizsardzības pārvaldes rakstisku atļauju.Salīdzinot ar spēkā esošo regulējumu, noteikumu projekts precīzāk definē teritorijas apmeklētāju pārvietošanās un aktivitāšu nosacījumus – noteikumu projekta 1. pielikumā ir norādīti laivu ceļi un laivu ielaišanas vietas. Noteikumu projektā paredzēti divu kategoriju laivu ceļi: galvenais – „A”, kurš noteikts pa platāko ūdens joslu Vecdaugavas ezera rietumos un paredzēts atpūtas kuģu satiksmei (izņemot ūdens motociklus), un divi pievedceļi – „B” un „C”, kas paredzēti braukšanai ar airu laivām un motorizētiem peldlīdzekļiem, kuru motora jauda nepārsniedz 3,7 kW. Ņemot vērā vietējo iedzīvotāju intereses (pēc dabas aizsardzības plāna apstiprināšanas Vides aizsardzības un reģionālās attīstības ministrijā (turpmāk – VARAM) ir saņemti vairāki iedzīvotāju un iedzīvotāju grupu iesniegumi ar lūgumu atļaut vietējiem iedzīvotājiem pārvietoties ar motorizētiem peldlīdzekļiem, kuru motora jauda pārsniedz 3,7 kW arī pa laivu ceļu „B” un „C”), noteikumu projektā ir paredzēts izņēmums, kas pieļauj pārvietoties pa 1. pielikumā norādīto laivu ceļu „B” un „C” no Vecdaugavas austrumu krasta pa īsāko ceļu līdz laivu ceļam „A”, nepārsniedzot ātrumu 5 km/h. Izņēmums vērtējams kā samērīgs un konkrētajā situācijā salāgojams ar teritorijas dibināšanas mērķi un dabas aizsardzības interesēm.Izņēmums neatteicas uz ūdens motociklu izmantošanu, kas Vecdaugavas ezerā nav atļauta. Tāpat nav atļauts rīkot ūdensmotosporta un ūdensslēpošanas sacensības, kā tas noteikts arī šobrīd spēkā esošajos Ministru kabineta 2010. gada 16. marta noteikumos Nr. 264 „Īpaši aizsargājamo dabas teritoriju vispārējie aizsardzības un izmantošanas noteikumi”.Dabas lieguma teritorijā ir izdalītas divu kategoriju laivu ielaišanas vietas: 1) airu laivu un laivu ar motora jaudu līdz 3,7 kW ielaišanas vietas - paredzētas tikai airu laivu un motorizētu peldlīdzekļu, kuru motora jauda nepārsniedz 3,7 kW, ielaišanai; 2) motorlaivu ielaišanas vieta - paredzēta visu veidu peldlīdzekļu ielaišanai.Dabas liegumā nav atļauta laivu piestātņu ierīkošana un paplašināšana, izņemot ar Dabas aizsardzības pārvaldes rakstisku atļauju noteikumu projekta 1. pielikumā norādītajā vietā pie „Skanstnieku” mājām. Dabas liegumā pie privātīpašumiem, kas robežojas ar dabas lieguma teritoriju, atļauts ierīkot laipas, saņemot Dabas aizsardzības pārvaldes rakstisku atļauju un atbilstoši Rīgas pilsētas saistošajiem noteikumiem. Šī norma neattieksies uz jau esošām laipām, kas izveidotas līdz noteikumu pieņemšanai. Pēc Dabas aizsardzības pārvaldes darbinieku sniegtās informācijas, apskatot objektu dabā, vairumā gadījumu ir novērtējams, vai konstrukcija, piemēram, laipa, ir vēsturiska vai veidota no jauna. Tāpat arī vēsturiskā situācija (t.sk. laipas) dabas liegumā ir fiksējamas dažāda vecuma ortofotokartēs (pieejamas, piemēram, dabas datu pārvaldības sistēmā Ozols, Rīgas ģeogrāfiskās informācijas sistēmā). Dabas aizsardzības pārvalde, izvērtējot atļaujas izsniegšanu, ņem vērā dabas lieguma „Vecdaugava” dabas aizsardzības plānā ietverto informāciju, kā arī jaunāko pieejamo informāciju par īpaši aizsargājamām sugām un biotopiem.Atbilstoši Zemes pārvaldības likuma 15.panta pirmajai daļai VARAM ir Vecdaugavas ūdens daļas tiesiskais valdītājs un īpašnieka vārdā saskaņo publiskajos ūdeņos veicamās darbības.Noteikumu projekts aizliedz bojāt vai iznīcināt niedrājus. Aizliegums neattiecas uz niedrāju apsaimniekošanu 1. pielikumā norādītajā “niedru apsaimniekošanas teritorijā” – Vecdaugavas austrumu krasta posmā, kas robežojas ar privātīpašumiem Airu ielā un Zvejas ielā. Šāds izņēmums nav iekļauts dabas aizsardzības plāna laikā izstrādātajos noteikumu projekta priekšlikumos, bet tas ir noteikts dabas aizsardzības plānā kā daļa no 3.2.24. apsaimniekošanas pasākuma. Ūdens ceļu apsaimniekošanas pasākumi veicina ūdens ekoloģiskā stāvokļa augstāku kvalitāti. Ņemot vērā, ka laivu ceļu uzturēšanā galvenokārt ir ieinteresēti Vecdaugavas piekrastes īpašumu īpašnieki, austrumu krastam pieguļošās teritorijas atbrīvošanai no niedrēm nav nepieciešama Dabas aizsardzības pārvaldes atļauja. Parasto niedru *Phragmites australis* pļaušana jāveic pēc 31. augusta, lai novērstu niedrājos ligzdojošo putnu ligzdu un mazuļu bojāeju. Saņemot Dabas aizsardzības pārvaldes atļauju, dabas liegumā ietilpstošo zemesgabalu īpašnieki var apsaimniekot niedrājus dabas lieguma teritorijā.Papildus, lai nodrošinātu prasības aizsargājamo putnu sugu sekmīgākai ligzdošanai, tiek noteikta sezonas lieguma teritorija, kā arī aizliegts dabas liegumā pieļaut suņu atrašanos brīvā dabā bez pavadas un uzpurņa.Ja tiek veikta jebkāda būvniecība, Rīgas pilsētas pašvaldībai ir tiesības saistošajos noteikumos noteikt papildu prasības, lai saglabātu esošās ainavas raksturu un vērtību.Ņemot vērā, ka uz dabas lieguma teritoriju vairs nevarēs attiecināt Ministru kabineta 2010. gada 16. marta noteikumu Nr. 264 „Īpaši aizsargājamo dabas teritoriju vispārējie aizsardzības un izmantošanas noteikumi” prasības, noteikumu projekts izstrādāts saskaņā ar likuma „Par īpaši aizsargājamām dabas teritorijām” 13. panta otrajā daļā ietverto deleģējumu, nosakot parametrus, pēc kuriem dabas liegumā nosaka aizsargājamos kokus.  |
| 3. | Projekta izstrādē iesaistītās institūcijas | VARAM, Dabas aizsardzības pārvalde. |
| 4. | Cita informācija | Noteikumu normu ievērošanas kontroli kopumā nodrošina valsts vides inspektori saskaņā ar Latvijas Administratīvo pārkāpumu kodeksa 57.3, 67. un 81. pantu. |

|  |
| --- |
| II. Tiesību akta projekta ietekme uz sabiedrību, tautsaimniecības attīstībuun administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, teritorijas apmeklētāji, makšķernieki, Rīgas pilsētas pašvaldība, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts kopumā atvieglos aizsardzības režīma ievērošanu zemes īpašniekiem un teritorijas apmeklētājiem, kā arī kontroli valsts institūcijām, jo noteikumu projektā ietvertās normas ir fokusētas uz konkrētajā dabas liegumā esošo dabas vērtību saglabāšanu, saskaņojot to ar teritorijas izmantošanas un apsaimniekošanas vajadzībām.Tāpat arī novērsīs situācijas, kad vienas darbības saskaņošanai ir nepieciešama atļauja gan no Valsts vides dienesta, gan Dabas aizsardzības pārvaldes (noteikumu projekta 7.punkts). |
| 3. | Administratīvo izmaksu monetārs novērtējums | Administratīvās izmaksas kopumā nemainīsies, jo noteikumu projekts neparedz būtiskas izmaiņas Dabas aizsardzības pārvaldes vai citu valsts institūciju pienākumos salīdzinot ar spēkā esošo regulējumu.  |
| 4. | Cita informācija | No kopējās dabas lieguma teritorijas 55 % ir ūdens teritorija, 45 % sauszemes teritorija. Saskaņā ar Zemes pārvaldības likuma 15. pantu dabas lieguma akvatorijas daļa ir VARAM valdījumā.Dabas lieguma teritorijā atrodas 26 fizisku personu īpašumā, valdījumā vai lietojumā esošas zemes vienības. Juridiskas personas īpašumā lieguma teritorijā ir viena zemes vienība. Dabas liegumā ietilpst viena privātīpašumā esoša zemes vienība, kurā, atbilstoši lietošanas veidam, ir gan sauszemes teritorija, gan akvatorijas daļa.Likuma „Par kompensāciju par saimnieciskās darbības ierobežojumiem aizsargājamās teritorijās” 2. panta otrajā daļā noteikts, ka ikgadēju atbalsta maksājumu par saimnieciskās darbības ierobežojumiem Eiropas nozīmes aizsargājamās dabas teritorijās (*NATURA 2000*) izmaksā normatīvajos aktos par lauku attīstības atbalsta piešķiršanu noteiktajā kārtībā no attiecīgo Eiropas Savienības fondu līdzekļiem. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Grozījumi Ministru kabineta 1999. gada 15. jūnija noteikumos Nr.212 „Noteikumi par dabas liegumiem”, precizējot dabas lieguma ārējo robežu. Dabas aizsardzības plāna izstrādes laikā konstatētas neprecizitātes dabas lieguma robežas aprakstā. Lai tās novērstu, dabas lieguma robeža precizēta pa zemes vienību robežām, neiekļaujot jaunas privātīpašumā esošas teritorijas, bet atsevišķās vietās paplašinot dabas lieguma daļu publiskā ūdens zemes vienības robežās (atbilstoši Zemes pārvaldības likuma 15. pantam atrodas VARAM valdījumā). Dienvidu daļā dabas lieguma robeža precizēta pa Rīgas pilsētas teritorijas plānojumā noteiktajām sarkanajām līnijām, kā tas ierosināts dabas aizsardzības plānā. Dabas lieguma robežu precizēšana neparedz jaunus apgrūtinājumus privātīpašniekiem. |
| 2. | Atbildīgā institūcija | VARAM. |
| 3. |  Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā.Sabiedrības pārstāvji tiek informēti par iespēju līdzdarboties, publicējot paziņojumu par līdzdalības procesu VARAM tīmekļvietnē www.varam.gov.lv un Valsts kancelejas tīmekļvietnē [www.mk.gov.lv](http://www.mk.gov.lv). Rīgas pilsētas pašvaldības un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām.Saskaņā ar likuma „Par īpaši aizsargājamām dabas teritorijām” 13. panta ceturto daļu zemes īpašnieki tika informēti, nosūtot katram informatīvu vēstuli, kā arī, publicējot oficiālu paziņojumu oficiālajā izdevumā „Latvijas Vēstnesis” (oficiālās publikācijas Nr.: 2017/182.DA2). |
| 2. | Sabiedrības līdzdalība projekta izstrādē | Noteikumu projekts un anotācija 2017. gada 27. jūnijā publicēti VARAM tīmekļvietnē www.varam.gov.lv, kā arī Valsts kancelejas tīmekļvietnē [www.mk.gov.lv](http://www.mk.gov.lv).Saskaņā ar likuma „Par īpaši aizsargājamām dabas teritorijām” 12. panta ceturto daļu noteikumu projekts un anotācija 2017. gada 28. jūnijā nosūtīti Rīgas pilsētas pašvaldībai atzinuma sniegšanai. Rīgas pilsētas pašvaldība 2017. gada 12. jūlijā sniegusi pozitīvu atzinumu par noteikumu projektu (atzinumā norādīti ieteikumi, kas ņemti vērā). |
| 3. | Sabiedrības līdzdalības rezultāti | 2017. gada 4. jūlijā saņemts biedrības „Vecdaugavas laivinieki un sportisti” viedoklis, kas atbalsta noteikumu projekta tālāku virzību. 2017. gada 22. septembrī saņemti priekšlikumi no privātpersonas, kas aicina paplašināt dabas lieguma teritoriju, iekļaujot liegumā pļavas uz dienvidrietumiem no pašreizējās lieguma robežas. Dabas aizsardzības plānā norādīts, ka šobrīd nav pamatotas zinātniskās informācijas, lai paplašinātu dabas lieguma teritoriju.Privātpersona piedāvā ietvert noteikumu projektā apakšpunktu, kas pieļauj atjaunot un uzturēt pļavas lieguma dienvidrietumos un dienvidaustrumos. Šādu ierobežojumu noteikumu projekta redakcija neparedz. Anotācijā ietverta informācija, kas paskaidro, ka privātīpašnieki var veikt biotopu apsaimniekošanu, saskaņojot to ar Dabas aizsardzības pārvaldi.Privātpersona aicina noteikt sezonas liegumu arī dabas lieguma dienvidu daļā. Ņemot vērā, ka dabas aizsardzības plānā iekļauta aktivitāte, kas paredz papildu putnu monitoringu, noteikumu projekts papildināts ar normu, kas pieļauj Dabas aizsardzības pārvaldei noteikt papildu sezonas liegumu dabas lieguma zonā, ņemot vērā jaunāko informāciju par īpaši aizsargājamo ūdensputnu ligzdošanu. |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | VARAM, Dabas aizsardzības pārvalde. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.Jaunas institūcijas nav jāveido. Esošās institūcijas nav jāreorganizē. |
| 3. |  Cita informācija | Nav |

Vides aizsardzības un reģionālās

attīstības ministrs Kaspars Gerhards

Vides aizsardzības un reģionālās

attīstības ministrijas

valsts sekretārs Rinalds Muciņš

Ozoliņa, 66016789

ivita.ozolina@varam.gov.lv